REPUBLIKA SRBIJA

NARODNA SKUPŠTINA

Odbor za prava deteta

23 Broj: 06-2/435-14

21. januar 2015. godine

B e o g r a d

**Z A P I S N I K**

**PETE SEDNICE ODBORA ZA PRAVA DETETA, ODRŽANE 12. DECEMBRA 2014. GODINE**

U skladu sa članom 42. stav 4. Poslovnika Narodne skupštine, sednica je održana van sedišta Narodne skupštine, u Sremskim Karlovcima, u zgradi Ekološkog centra „Radulovački“.

Sednica je počela u 12,00 časova.

Sednici je predsedavala Nada Lazić, zamenik predsednika Odbora za prava deteta.

Sednici su prisustvovali članovi Odbora: Veroljub Arsić, mr Igor Bečić i prof. dr Vladimir Marinković, potpredsednici Narodne skupštine; Milanka Jevtović Vukojičić, Nevena Stojanović, Mirko Čikiriz, Elvira Kovač, Dubravka Filipovski i Milena Ćorilić, članovi Odbora i zamenik člana Marjana Maraš.

Sednici nisu prisustvovali: predsednik Narodne skupštine i predsednik Odbora Maja Gojković; Konstantin Arsenović, Gordana Čomić i akademik Ninoslav Stojadinović, potpredsednici Narodne skupštine; dr Vesna Rakonjac, Mirjana Dragaš, Snežana Malović, Branka Bošnjak, Sabina Dazdarević i Vesna Martinović, članovi Odbora.

Na poziv predsednika Odbora, sednici je prisustvovala i Jadranka Milanović, predstavnik UNICEF-a.

Otvarajući sednicu, zamenica predsednika Odbora Nada Lazić se zahvalila Ekološkom centru „Radulovački“ što je Odboru izašao u susret i omogućio da se sednica održi u zgradi ovog centra i što je pružio svu neophodnu pomoć u njenoj realizaciji.

Napomenula je, takođe da je održavanje sednice van sedišta Narodne skupštine podržao Projekat „Jačanje nadzorne uloge i javnosti u radu Narodne skupštine“, koji sprovode Narodna skupština i Program Ujedinjenih nacija za razvoj (UNDP), uz podršku Švajcarske agencije za razvoj i saradnju.

Na predlog predsednika Odbora utvrđen je, jednoglasno, sledeći

D n e v n i r e d :

1. Usvajanje zaključaka sa javnog slušanja „25 godina od usvajanja Konvencije UN o pravima deteta – rešavanje problema dece čiji se život i rad odvija na ulici“;
2. Dogovor u vezi sa obrazovanjem radnih grupa;
3. Usvajanje Plana i programa rada Odbora za prava deteta za 2015. godinu.
4. Razno.

Pre prelaska na prvu tačku dnevnog reda, predsedavajuća Nada Lazić, zamenik predsednika Odbora stavila je na glasanje zapisnik sa Četvrte sednice Odbora za prava deteta.

Članovi Odbora su jednoglasno usvojili zapisnik sa Četvrte sedice Odbora, održane 20. oktobra 2014. godine.

**Prva tačka dnevnog reda: Usvajanje zaključaka sa javnog slušanja „25 godina od usvajanja Konvencije UN o pravima deteta – rešavanje problema dece čiji se život i rad odvija na ulici“.**

Predsedavajuća, Nada Lazić je podsetila članove Odbora da je 20. novembra 2014. godine održano javno slušanje u organizaciji Odbora za prava deteta, na temu „25 godina od usvajanja Konvencije UN o pravima deteta – rešavanje problema dece čiji se život i rad odvija na ulici“. Takođe je rekla da su tada izneti određeni stavovi i predlozi od strane učesnika ovog javnog slušanja za rešavanje problema dece čiji se život i rad odvija na ulici, a da Predlog zaključaka koji su članovi Odbora dobili, predstavljaju najčešće isticane predloge za rešavanje ovog problema.

Zatim je predsedavajuća otvorila pretres o ovoj tački dnevnog reda.

**Elvira Kovač** je ocenila da je Pradlog zaključaka dobar i predložila da se u trećoj tački zaključaka obriše zagrada sa tekstom, jer smatra da problem dečjeg prosjačenja ne postoji samo u većim gradovima, već je zastupljen i u manjim opštinama i gradovima.

**Nada Lazić**, je podsetila članove Odbora da je na javnom slušanju najčešće isticano od strane predstavnika izvršne vlasti i organizacija civilnog društva, da je ovaj problem najzastupljeniji u većim gradovima, pa je iz to razloga dat prioritet rešavanja ovog problema u njima. Takođe je rekla, da to ne zanči da ne postoji potreba za rešavanjem ovog problema i u drugim gradovima i opštinama.

Pošto se niko više nije javio za raspravu po ovoj tački dnevnog reda, predsedavajuća Nada Lazić je zaključila raspravu i stavila na glasanje Predlog zaključaka sa javnog slušanja na temu „25 godina od usvajanja Konvencije UN o pravima deteta – rašavanje problema dece čiji se život i rad odvija na ulici“.

Članovi Odbora su **jednoglasno** usvojili sledeći Predlog zaključaka:

ZAKLjUČCI

1. Potrebno je da Vlada Republike Srbije izradi Nacionalnu strategiju o zaštiti dece čiji se život i rad odvija na ulici, kojim će se definisati mere prevencije i mehanizmi za ostvarivanje i zaštitu prava ove kategorije dece i obezbediti njihova uključnjnost u institucije sistema.

2. Neophodno je izvršiti izmene zakona u cilju unapređenja sistema zaštite dece koja su uključena u život i rad na ulici, a pre svega Zakon o komunalnoj policiji, Zakon o socijalnoj zaštiti, Zakon o prekršajima i Zakon o putnim ispravama.

3. Potrebno je da resorna ministarstva izrade protokole o postupanju sa decom čiji se život i rad odvija na ulici, kao i da Ministarstvo državne uprave i lokalne samouprave pruži podršku lokalnim samoupravama pri izradi lokalnih protokola o postupanju sa decom čiji se život i rad odvija na ulici (naročito za gradove Beograd, Novi Sad, Niš i Kragujevac).

4. Neophodno je usvojiti podzakonski akt kojim će se regulisati uspostavljanje obavezujuće međusektorske saradnje i potpisivanje Protokola o saradnji na nacionalnom i lokalnom nivou, čime bi se doprinelo efikasnijoj razmeni informacija i saradnji svih relevantnih aktera u realizovanju mera prevencije i zaštite dece čiji se život i rad odvija na ulici.

5. Važno je uspostaviti mehanizme koji će omogućiti veće ostvarivanje prava dece na participaciju prilikom donošenja odluka koje se tiču njihovih prava.

6. Potrebno je doneti odgovarajući propis kojim bi se ustanovio sistem evidencije i definisali jasni kriterijumi za kontinuirano praćenje ove pojave, a u cilju boljeg planiranja mera i usluga na nacionalnom i likalnom nivou.

7. Obezbediti kontinuirano finansiranje aktivnosti koje se preduzimaju radi poboljšanja stanja dece čiji se život i rad odvija na ulici.

**Druga tačka dnevnog reda: Dogovor u vezi sa obrazovanjem radnih grupa**

Predsedavajuća, Nada Lazić je podsetila članove Odbora da je na prethodnoj sednici Odbora istaknuta važnost obrazovanja radnih grupa koje su postojale u prethodnom sazivu.

-Na ovu činjenicu ukazale su narodne poslanice Gordana Čomić i Dubravka Filipovski, uz napomenu da Odbor kroz aktivnosti radnih grupa nastavi sa praćenjem sprovođenja određenih zakona koji se tiču prava deteta.

Takođe je rekla da su svi članovi Odbora u materijalu za ovu sednicu, dobili pregled radnih grupa iz prethodnog saziva, sa opisom zadataka za svaku od njih, i navela koje su to radne grupe:

1. Radna grupa za praćenje primene Zakona o osnovama sistema obrazovanja i vaspitanja, u segmentu inkluzivnog obrazovanja;

2. Radna grupa za praćenje primene Zakona o socijalnoj zaštiti, u delu koji se odnosi na razvoj usluga u zajednici koje su ključna podrška porodicama u kojima žive deca sa invaliditetom;

3. Radna grupa za praćenje primene Porodičnog zakona, u delu koji se odnosi na zaštitu dece od porodičnog nasilja;

4. Radna grupa za praćenje primene Zakona o maloletnim učiniocima krivičnih dela i krivičnopravnoj zaštiti maloletnih lica, u delu koji se odnosi na učešće maloletnih lica u sudskim postupcima;

5. Radna grupa za praćenje primene Zakon o finansijskoj podršci porodici sa decom, u segmentu koji se odnosi na dodelu dečjih dodataka;

Takođe je podsetila, da je Odbor za prava deteta dana 11. februara ove godine održao sastanak sa predstavnicima delegacije eksperata Evropske komisije iz oblasti prava deteta o budućem radu našeg Odbora, na kome je istaknuta je važnost rešavanja problema dece čiji se život i rad odvija na ulici.

Polazeći od ove činjenice, Odbor za prava deteta održao je javno slušanje, čije smo zaključke usvojili na ovoj sednici, i istakla da bi bilo poželjno da predsednici Odbora predlože da obrazuje i Radnu grupu za praćenje stanja i unapređenje položaja i prava dece čiji se život i rad odvija na ulici.

Rekla je, da bi u rad ove radne grupe bili uključeni, osim članova Odbora, i svi relevantni subjekti izvršne i zakonodavne vlasti, kao i oganizacije civilnog društva, radi bolje zaštite prava dece čiji se život i rad odvija na ulici.

Zatim je podsetila, da prema odredbama člana 44. stav 6. Poslovnika Narodne skupštine, predsednik može obrazovati posebnu radnu grupu koja obavlja poslove za potrebe Odbora, i istakla da bilo bi dobro da se na ovoj sednici postigne dogovor oko angažovanja u svakoj pojedinoj radnoj grupi i da se svako od članova Odbora prijavi za učešće u ovim radnim grupama.

Takođe je napomenula, da jedan član može istovremeno biti angažovan u dve ili više radnih grupa, pa da se shodno tome može nastaviti sa dobrom praksom iz prethodnog saziva, tako da svaka radna grupa ima po tri člana u svom radu i da bi podršku u radu radnim grupama pružali zaposleni u Odboru.

Zatim je zamolila članove Odbora da se prema sopstvenim afinitetima i interesovanjima kandiduju za navedene radne grupe što su oni i učinili.

**Treća tačka dnevnog reda: Plan rada Odbora za prava deteta za 2015. godinu**

Predsedavajuća, Nada Lazić podsetila je članove Odbora da su u materijalu za ovu sednicu dobili Predlog plana rada za 2015. godinu koji bi trebalo da se usvoji na današnjoj sednici.

Napomenula je, da je Predlog plana rada dat uopšteno, bez vremenskih odrednica, imajući u vidu dinamiku rada Narodne skupštine, koju nije moguće unapred isplanirati, kao i da će Plan rada biti proširen i radnim grupama koje se budu obrazovale nakon ove sednice. Rekla je da je Predlog plana rada uređen u okvirima delokruga rada Odbora za prava deteta, koji je propisan članom 67. Poslovnika Narodne skupštine.

Takođe je napomenula, da se Odboru za prava deteta **niko od članova** nije obratio pismenim putem u vezi sa predlozima koji bi se eventualno uvrstili u Predlog plana rada, nakon čega je otvorila raspravu u vezi sa ovom tačkom Dnevnog reda.

**Jadranka Milanović, predstavnica UNICEF-a** izrazila je zadovoljstvo što je predstavnik UNICEF-a pozvan da učestvuje na ovoj sednici i zbog predloga da se obrazuju radne grupe koje bi pratile primenu pojedinih zakona. U vezi sa tim, obavestila je članove Odbora da će UNICEF početkom sledeće godine imati rezultate osnovnog istraživanja o stanju inkluzivnog obrazovanja u Srbiji, a tokom sledeće godine će biti završeno istraživanje o evaluaciji inkluzivnog obrazovanja, što može koristiti u radu jednoj od ovih radnih grupa.

Takođe je upoznala članove Odbora da UNICEF pruža podršku Ministarstvu za rad, zapošljavanje, boračka i socijalna pitanja u pripremi izmena Porodičnog zakona, Zakona o socijalnoj zaštiti i Zakona o finansijskoj podršci porodicama sa decom i ponudila pomoć UNICEF-a u stručnoj ekspertizi tih predloga zakona, kada budu bili u skupštinskoj proceduri.

Takođe je napomenula, da je na sastanku koji je održan sa predsednicom Narodne skupštine, Majom Gojković UNICEF ponudio svoju stručnu podršku analitičkoj skupštinskoj službi, u segmentu koji se odnosi na prava deteta.

**Dubravka Filipovski,** kao konkretizaciju Plana rada Odbora za 2015. godinu, predložila je organizovanje javnih slušanja povodom najavljenih izmena Porodičnog zakona i Zakona o socijalnoj zaštiti. Takođe je navela, da bi na neku od narednih sednica Odbora trebalo pozvati predstavnike Ministarstva za obrazovanja, nauku i tehnološki razvoj, zbog izmena nastavnih planova i programa i potrebe da u školskim predmetima treba u većoj meri da postoje gradiva koja se odnose na borbu protiv nasilja, vaspitavanje, porodicu.

**Prof. dr Vladimir Marinković,** ukazao na značaj kvalitetnog rada istraživačkog centra u okviru Narodne skupštine i pitao predstavnicu UNICEF-a gospođu Jadranku Milanović, na koji način UNICEF može doprineti kvalitetnijem radu ovog centra?Takođe je konstatovao da u istraživačkom centru danas radi 5-6 ljudi što nije dovljno za dobar i kvalitetan servis narodnim poslanicima.

**Jadranka Milanović, predstavnica UNICEF-a,** Upoznala pisutne, da je na sastanku sa predsednicom parlamenta, a i u okviru Tvining projekta bilo reči o proširenju sastava istraživačkog centra Narodne skupštine. Takođe je navela da bi se podrška UNICEF-a sastojala u dređenim brifinzima, treninzima i seminarima koji bi bili organizovani za zaposlene u tom centru, kao i obezbeđenje određene literature. Izrazila je spremnost da se sa predstavnicima skupštine održi sastanak na tu temu.

**Nada Lazić, zamenica predsednice Odbora,** predložila da i zaposleni u Odboru za prava deteta takođe pohađaju tu vrstu obuke, što bi bilo korisno kako članovima Odbora, tako i zaposlenima.

**Jadranka Milanović, predstavnica UNICEF-a,** istakla da se to podrazumeva i najavila predstavljanje statističkih rezultata istraživanja koje je sproveo UNICEF sa Republičkim zavodom za statistiku. Takođe je predložila da se organizuje i interno predstavljanje ovih rezultata, gde bi pored poslanika prisustvovali i zaposleni u službama skupštine. Ukazala je na zanačaj kontrolne funkcije skupštine i Poslaničkog pitanja kao sredstva vršenja te funkcije i ponudila podršku UNICEF-a u pripremi članova Odbora za korišćenje tog instituta.

**Elvira Kovač**, ukazala na značaj podrške UNICEF-a u pripremi narodnih poslanika za određene teme vezane za prava deteta. Smatra da plan rada treba konkretizovati, bar za prvi kvartal sledeće godine. Istakla značaj što predlog plana rada predviđa i uključivanje dece i mladihu cilju ostvarivanja direktnog dijaloga i upoznavanja sa aktivnostima, uspesima i problemima sa kojima se deca i mladi suočavaju u svojim sredinama. Predložila posete određenim školama i institucijama i kao primer navela jednu uspešnu posetu školi u Novom Sadu, iz prethodnog saziva.

Takođe je ukazala na značaj uvođenja zdravstvenog obrazovanja i predložila posete školama koje su se pokazale kao uspešne po ovom pitanju.

**Nada Lazić,** kazala da je na poslednjem javnom slušanju koje je organizovao Odbor, jak utisak ostavili mladi koji su tada izjavili da njih niko ne sluša. Upravo je to bila motivacija da se u Predlog plana uvrsti i uključivanje dece i mladih u cilju ostvarivanja neposrednog dijaloga sa njima, kroz eventualno organizovanje javnog slušanja na kojima bi čuli stavove mladih o određenim temama. Takođe je podržala ideju Elvire Kovač o posetama školama gde bi čuli mišljenja učenika i pedagoga o reproduktivnom obrazovanju koje se eksperimentalno sprovodi u pojedinim školama.

**Mirko Čikiriz,** predložio da Odbor poseti neki od Zavoda za izvršenje krivičnih sankcija za maloletnike. Rekao je da pojedini izveštaji, a i novinski naslovi i neposredna saznanja govore o veoma lošem tretmanu u zavodima i institucijama za maloletnike. Zato smatra da Odbor po tom pitanju mora biti otvoreniji i više se posvetiti neposrednom sagledavanju stanja u tim ustanovama.

Takođe je rekao da ova današnja sednica Odbora, koja se održava u Sremskim Karlovcima prilika da vidimo pozitivne stvari, ali da nažalost takvo stanje nije u celoj Srbiji. Pozvao je članove Odbora da razmisle, koje bi zavode i ustanove za maloletnike trebalo obići i izrazio bojazan da i pored očekivanja, možemo biti neprijatno iznenađeni sa onim što ćemo videti.

**Nada Lazić,** rekla da je upravo izbor Sremskih Karlovaca i ovog ekološkog centra za obuku dece i mladih za održavanje sednice van sedišta, treba da nam pokaže pozitivan primer kako društvo može da skloni decu sa ulice i pokaže im kako treba živeti. Složila se sa prethodnim govornikom, da kada Odbor obiđe više institucija u različitim delovima Srbije, može steći sliku o stanju, i možda neke modele dobre prakse prenositi na neke druge institucije što može doneti pozitivne rezultate.

Nakon što je zaključila raspravu u vezi sa trećom tačkom Dnevnog reda, predsedavajuća je stavila na glasanje Predlog plana rada Odbora za prava deteta za 2015. godinu sa sugestijama koje su iznete od strane članova Odbora na ovoj sednici.

Članovi Odbora su **jednoglasno usvojili sledeći** Plana rada Odbora za prava deteta za 2015. godinu:

**PLANA RADA**

**ODBORA ZA PRAVA DETETA ZA 2015. GODINU**

Odbor za prava deteta u 2015. godini obavljaće sledeće poslove iz svoje nadležnosti. Razmatraće predloge zakona sa aspekta zaštite prava deteta i pratiće sprovođenje i primenu zakona i drugih akata, koji uređuju položaj i zaštitu prava deteta. Vršiće proveru usklađenosti nacionalnog zakonodavstva sa međunarodnim standardima prava deteta.

Odbora za prava deteta sarađivaće sa nacionalnim i međunarodnim institucijama i telima, kao i lokalnim organizacijama vlasti. Iniciraće izmene i dopune propisa i predlagaće donošenje određenih akata, i time preduzimati mere zaštite prava deteta. Promovisaće prava deteta i razmatraće i druga pitanja od značaja za prava deteta.

Nastaviće saradnju sa Odborom za ljudska i manjinska prava i ravnopravnost polova Narodne skupštine, kao i sa drugim odborima kada se za to ukaže potreba u cilju zaštite i unapređenja prava deteta. Odbor će obavljati i druge poslove, u skladu sa zakonom i Poslovnikom.

Odbor će organizovati javna slušanja u vezi sa aktuelnim temama koje će proizilaziti iz rada Odbora.

**Predstavnička funkcija Odbora** ogledaće se u obezbeđivanju javnosti u radu. Sednice Odbora su javne (objavljuju se infomacije, akta i dokumenta kao i zapisnici, izveštaji i stenografske beleške po potrebi). Razmatraće se inicijative, peticije, predstavke i predlozi na sednicama Radne grupe, o čemu izveštava Narodnu skupštinu i njihove podnosioce.

**Kontrolna funkcija Odobra** ogleda se u kontroli izvršne vlasti u svim oblastima delovanja institucija sistema u delu koji se odnosi na obezbeđivanje uslova za postizanje i unapređenje zaštite prava deteta, kao i kontrole sprovođenja zakona iz oblasti prava deteta. Kontrolna implementacija podrazumeva definisanje metodologije, posetu terenu, koordinaciju relevantnih institucija sa Odborom.

**U okviru međunarodne saradnje** razmenjivaće se iskustava i unaprediti koordinacija između međunarodnih organizacija i institucija koja se bave pitanjima iz delokruga rada Odbora. Odbor će pružati podršku članovima Odbora za učešće na međunarodnim skupovima. Nakon svakog održanog skupa u zemlji i inostranstvu, a na kome su prisustvovali predstavnici Odbora, razmatraće se izveštaj o održanom skupu i nastupu predstavnika Odbora. Odbor će uspostavljati saradnju sa srodnim odborima parlamenata, posebno u regionu, ali i sa parlamentima zemalja Evropske unije.

**Aktivnosti Odbora za prava deteta** ogledaće se u mesečnom (po potrebi i više puta mesečno) održavanju sednica Odbora. Mesečno ( po potrebi i više puta mesečno) održavanjem radnih grupa. Kvartalno održavanje sednice Odbora van sedišta Narodne skupštine, u lokalnim samoupravama radi neposrednog sagledavanja stanja u vezi sa pitanjima koje Odbor oceni kao posebno važna u okviru delokruga svog rada. Organizovanje 3-4 javna slušanja na teme u skladu sa relevantnim pitanjima. Učestvovanje članova Odbora u projektima koji se odnose na unapređenje svih oblasti iz delokruga rada Odbora. Informisanje Odbora o radu relevantnih ministarstava iz delokruga prava deteta, kroz obavezu resornih ministara da jednom u tri meseca podnesu informaciju o radu ministarstava Odboru. Saradnja sa odborima u Narodnoj skupštini kada se na dnevnom redu nađu pitanja iz delokruga rada Odbora (Odbor za ljudska i manjinska prava i ravnopravnost polova; Odbor za obrazovanje, nauku, tehnološki razvoj i informatičko društvo; Odbor za zdravlje i porodicu; Odbor za rad, socijalna pitanja, društvenu uključenost i smanjenje siromaštva i drugi). Informisanje i uključivanje dece i mladihu cilju ostvarivanja direktnog dijaloga sa decom i mladima i upoznavanja sa aktivnostima, uspesima i problemima sa kojima se deca i mladi suočavaju u svojim sredinama (posete dece i mladih Odboru koje su tematski određene - na primer, nasilje nad i među decom, obrazovanje, kao i posete članova Odbora lokalnim sredinam).

**NAPOMENA: Podršku u radu Odboru za prava deteta, na zahtev Odbora, pruža UNICEF i to kroz:** Obezbeđivanje stručne ekspertize za analize predloga i nacrta zakona;Obezbeđivanje govornika, uključujući i predloge za pozivanje stručnjaka, predstavnika civilnog društva i međunarodnih organizacija; Pružanje podrške za definisanje metodologije, identifikaciju lokacija za posetu, potrebne kontakte na terenu i za relevantne organizacije i institucije koje se bave temama od značaja za ostvarivanje aktivnosti u okviru delokruga rada Odbora; Pružanje podrške za organizovanje poseta i za pronalaženje primera dobre prakse iz drugih zemalja u vezi sa ostvarivanjem konstruktivnog dijaloga Odbora sa decom i adolescentima.

**Četvrta tačka dnevnog reda: Razno**

Predsedavajuća Nada Lazić, obavestila je članove Odbora da će se 22. decembra 2014. godine održati završno godišnje okupljanje učesnika projekta „Socijalna inkluzija“. Ovo je projekat čiji je generalni pokrovitelj Narodna skupština.

Takođe je podsetila da se ovaj projekat bavi decom bez roditeljskog staranja u smislu njihove edukacije nakon izlaska iz sistema socijalne zaštite. -Takođe, želim da Vas obavestim da je iz projekta proizašla i ideja da se zajednički zauzmemo da deca koja žive u hraniteljskim porodicama i u domovima za nezbrinutu decu da dobiju neku vrstu prednosti kod dobijanja stipendija za visoko školovanje kao i mesto u domovima za studente, ali i prioritet u budućem zaposlenju.

Naglasila je da deca i mladi bez roditeljskog staranja, nakon izlaska iz sistema socijalne zaštite, uglavnom ponovo postaju korisnici socijalne zaštite, a samo 3% ovih mladih ljudi ima visoko obrazovanje.

Na kraju je pozvala članove Odbora da dođu na završni događaj, uzmu učešće u diskusiji i da sagledaju ovaj, za nas sve, jako važan aspekt i uvrste ga u prioritet u radu našeg Odbora.

Sednica je zaključena u 13,05 časova.

SEKRETAR ODBORA ZAMENIK PREDSEDNIKA

ODBORA

Goran Stamenković Nada Lazić